**PROCEDURA**

Procedura e aplikimit bazohet në kriteret dhe afatet e përcaktuara në Vendimin të Këshillit të Ministrave nr. 281, datë 13.04.2016 “*Për përcaktimin e kritereve e të afateve të kërkesë- propozimeve për mbështetje financiare të projekteve në fushën e turizmit*”.

1. **Dokumentacioni:**
2. Të paraqesin dokumentacionin e nevojshëm lidhur me statusin e tyre juridik provuar me ekstraktin e regjistrimit dhe ekstraktin historik, si subjekt, NUIS-in, sa vijon;
3. Vërtetim nga Gjykata që nuk janë në proces falimentimi dhe a/1) Vërtetim nga Zyra Përmbarimore se kapitalet e tij nuk janë në proces ekzekutimi nga përmbaruesit;
4. Vërtetim nga Gjykata që nuk janë subjekt i procedurave për deklarimin e falimentimit dhe b/1) Vërtetim nga Gjykata nuk ka një urdhër likuidimi të detyruar ose administrimi, ose nuk ka një marrëveshje me kreditorët, ose ndonjë procedurë tjetër të ngjashme;
5. Vërtetim nga Gjykata dhe c/1) vërtetim të gjendjes gjyqësore (Dëshmi Penaliteti) që nuk janë dënuar me vendim gjykate të formës së prerë për vepra që lidhen me veprimtarinë profesionale si person juridik, ortak apo aksioner i shoqërisë;
6. Vërtetim nga Drejtoria e Tatimeve që kanë përmbushur detyrimet për derdhjen e kontributeve të sigurimeve shoqërore, në përputhje me legjislacionin shqiptar ose me dispozitat e zbatueshme në shtetin e origjinës;
7. Vërtetim nga Drejtoria e Tatimeve që kanë përmbushur detyrimet për pagimin e tatimeve, në përputhje me legjislacionin shqiptar ose me dispozitat e zbatueshme në shtetin e origjinës.
8. Dokumentacionin që demostrojnë që janë në gjendje të financojnë 100 % të të gjitha kostove të projektit të propozuar përpara përfundimit të tij, konkretisht:
9. Kopje të certifikuara të bilanceve të 2 (dy) viteve të fundit, të paraqitura në autoritetet përkatëse;
10. Raportet e auditit financiar, të certifikuara nga një subjekt i licencuar auditimi;
11. Kopje të deklaratave të xhiros vjetore.
12. Në formularin e aplikimit të paraqesin argumente në mbështetje të propozimeve, që justifikojnë financimin e projekteve të rëndësishme të paraqitura prej tyre, si dhe argumente që çmimet janë të bazuara në referenca.
13. Në aplikimin e paraqitur nga subjektet aplikuese duhet të parashikohen edhe shpenzimet për auditimin e projektit.
14. Aplikuesi duhet të paraqesë edhe dokumentet e mëposhtme:
15. Nëse aplikon si person fizik, duhet të paraqitet një CV dhe një portofol i veprimtarisë së aplikuesit;
16. Nëse aplikon si person juridik, duhet të paraqitet një CV e subjektit dhe një portofol i veprimtarisë së tij të deritanishme;
17. Vërtetim i llogarisë bankare të aplikantit;
18. Konfirmim për bashkëfinancimin e projektit të propozuar (nëse ka);
19. Deklaratë e aplikuesit që nuk detyrohet për auditim ligjor të pasqyrave financiare (kur kjo është e aplikueshme).

*\* Kur aplikuesi është i huaj ai duhet të vërtetojë që i plotëson të gjitha kriteret e vendimit nr. 281, datë 13.04.2016, si dhe dokumentacionin e renditur më sipër. Nëse dokumentet e sipërpërmendura nuk lëshohen në shtetin e origjinës, atëherë mjafton një deklaratë noteriale me shkrim nga ana e tij.*

1. **Metoda e aplikimit:**

Formulari i aplikimit i plotësuar, së bashku me dokumentacionin mbështetës duhet të dorëzohen dorazi ose me postë, brenda datës 20 Qershor 2023, pranë Protokollit të Ministrisë së Turizmit dhe Mjedisit, në adresën:

MINISTRIA E TURIZMIT DHE MJEDISIT

*Bulevardi “Dëshmorët e Kombit”, nr. 1, 1001, Tiranë*.

Sipër zarfit të shkruhet qartësisht:

*Drejtuar: Ministrisë së Turizmit dhe Mjedisit; Aplikim për përfitimin e mbështetjes financiare në fushën e turizmit; Emri i aplikantit; Titulli projektit.*

Sqarojmë se dokumentacioni i dorëzuar nuk mund të tërhiqet, por në rast interesi ju vihet në dispozicion fotokopje e tij.

1. **Financimi:**

Thirrja për përfitimin e mbështetjes financiare për vitin 2023, në kuadër të zhvillimit të programeve në fushën e turizmit, financohet nga fondi buxhetor i miratuar për vitin kalendarik.

Për realizimin e projekteve konkurruese turistike, skema e financimit do të mbulojë deri në 50% të kostove të projektit të pranuara e të miratuara nga Ministria e Turizmit dhe Mjedisit.

Projektet për të cilat kërkohet një financim që kalon 50% të fondit buxhetor vjetor të parashikuar në buxhetin e shtetit, miratohen me Vendim të Këshillit të Ministrave.

Financimi nga Buxheti i shtetit nuk mund të jepet më tepër se një herë në vit për të njëjtin subjekt konkurrues.

Shpenzimet e nevojshme për shpërblimin e ekspertëve të pavarur do të mbulohen nga fondi buxhetor i parashikuar për mbështetjen financiare të projekteve turistike.

Ky fond shkon për projekte që zhvillohen në të gjithë territorin e Republikës së Shqipërisë.

1. **Vlerësimi i kërkesë propozimeve:**

Vlerësimi do të kryhet nga Komisioni i Përzgjedhjes së Projekteve në Turizëm i ngritur me Vendim të Këshillit të Ministrave Nr. 121, datë 01.03.2023 “Për një ndryshim në vendimin Nr. 325 datë 31.05.2018 ‘*Për përcaktimin e anëtarëve të Komisionit të Përzgjedhjes së Projekteve në Turizëm’”.*

Komisioni klasifikon dhe përzgjedh projektet në fushën e turizmit brenda 5 (pesë) ditëve pune, pas përfundimit të afatit 30 (tridhjetë) ditor të parashikuar për paraqitjen e dokumentacionit nga subjektet e interesuara që kanë paraqitur kërkesë propozime për mbështetje financiare. Procesi i përzgjedhjes së kërkesë propozimeve kryhet në fazat e mëposhtme:

* Vlerësimi i personit fizik/juridik dhe dokumentacionit të dorëzuar për plotësimin e kritereve;
* Vlerësimi ipërmbajtjes së projektit për subjektet që kanë dorëzuar dokumentacionin e plotë.

Ministri, brenda 3 (tre) ditësh pas paraqitjes së propozimeve nga Komisioni, miraton projektet në fushën e turizmit, të cilat do të përfitojnë financim.

Nëse kërkesë propozimi përzgjidhet nga Komisionin i Përzgjedhjes së Projekteve dhe miratohet nga Ministri, procedohet me njoftimin e aplikuesit brenda 5 (pesë) ditëve për nënshkrimin e kontratës.

Nënshkrimi i kontratës kryhet nga Ministri ose një person tjetër i autorizuar prej tij.

Procesi i monitorimit të realizimit të projektit të përzgjedhur, kryhet nga Ministria e Turizmit dhe Mjedisit pas lidhjes së kontratës dhe fillimit të projektit.